Bradley Manning var navnet på den amerikanske soldat som lækkede en lang række hemmelige informationer bl.a. om USAs krigsforbrydelse. Men stykket MANNING ER FRI, der p.t. spiller på Mungo Park i Allerød, handler i ligeså høj grad om Chelsea Manning, den kvinde der bor inde i Bradley og som kæmper for at komme ud.
MANNING ER FRI forekommer uhyre relevant i en tid, hvor frihedsbegrebet redefineres. Hvis man tror, at man frit kan bevæge sig på internettet uden at ens færden registreres andre steder, må man tro om igen. Og på trods af visse bagstræberiske tiltag under Donald Trump, så synes den seksuelle frigørelse for transer at være i fremmarch jvnf. ugens Oscar-triumf for transfilmen "En fantastisk kvinde".
Men forestillingen afhænger naturligvis af Anders Budde Christensen, og det er i udviklingen fra Bradley til Chelsea, at han virkelig skal bevise sit værd som skuespiller. Anders Budde Christensens skildring af Mannings udvikling viser sig at være intet mindre end uforglemmelig. På et splitsekund kan han skifte fra højlydt desperation til stilfærdig fortvivlelse med en hudløshed, man ikke finder hos andre skuespillere i hans generation. En mesterlig indsats, der i den grad fortjener at blive forgyldt. Det stormende bifald og bravoråbene ved premieren talte sandt.